Gedagte vir die dag: Hoekom my geldjies net wegsypel …    Foto: pixabay.com My volk het twee sondes begaan: Hulle het My, die bron van lewende water, verlaat, en hulle het vir hulle waterbakke uit klip gekap, waterbakke wat gebars is en nie water hou nie. (Jeremia 2:13) Hierdie waterbakke is “cisterns” in Engels en was ’n mensgemaakte reservoir wat uit rots gekap is om water op te vang en te berg. Dit was baie belangrik in Israel deur die lang seisoene van droogte in ’n land met relatief min natuurlike fonteine. Wat ons bring by my, jou en Suid-Afrika. Die Christendom praat maklik van hoe ons al lankal nie net fisiese maar ook geestelike droogte ervaar in ons land. En tog, so maklik as wat dit is om te kyk na al die skandes en ons koppies ewe geskok te skud, is ek nie so danig oortuig dat ons veel beter af is nie. Hoe so? Wel, as ek nou blatant eerlik moet vra: Voel my water bakke standhoudend of sit ek ook maar met te min? Kry ek nie ook die gevoel dat dit nie saak maak hoe hard ek werk nie, ek kry nie al die gaatjies toegestop nie? My inkomste sypel eenvoudig uit my waterbak uit weg … Om geestelik nie eers te praat nie! Hoeveel van ons is geesfonteine? Die tipe wat oorgenoeg vars water het om te gee? Of spoeg ons maar net dieselfde brak water uit wat almal om ons spuit? ’n Inspirerende aanhaling, ’n bekende se dagstukkie, die leraar se mooi preek … want ek self het niks nuuts uit God se hart gehoor nie, en ek weet dit. So wat nou? Nou gaan ons terug bron toe! Vergeet van ander mense en hulle foute, draai self terug met alle mag. Lees jou Bybel. Maak tyd om alleen by God te wees. Vind weer hoop, rigting en betekenis by die bron van lewe in plaas van by die bron van dood. Here, help my asseblief om weer terug te kom by die Bron. Amen.